AWC เจ้าออกลาย.!?
ที่ผ่านมาบริษัท แอสเสท เวิรด์ คอร์ป จำกัด (มหาชน) หรือ AWC เป็นหุ้นซุปเปอร์ไอพีโอที่อยู่ในความสนใจของนักลงทุน ด้วยมีมาร์เก็ตแคปขนาดใหญ่
21 ต.ค. 2562

สำนักข่าวรัชดา
ที่ผ่านมาบริษัท แอสเสท เวิรด์ คอร์ป จำกัด (มหาชน) หรือ AWC เป็นหุ้นซุปเปอร์ไอพีโอที่อยู่ในความสนใจของนักลงทุน ด้วยมีมาร์เก็ตแคปขนาดใหญ่
ที่สำคัญเป็นหุ้นของ “เสี่ยเจริญ สิริวัฒนภักดี” เจ้าสัวเบอร์ต้น ๆ ของเมืองไทย
AWC เป็นหุ้นที่มีมาร์เก็ตแคปเกือบ 2 แสนล้านสูงสุดเป็นประวัติการณ์
เข้า SET50 ด้วยเกณฑ์ Fast track (มีมาร์เก็ตแคปมากกว่า 1% ของมาร์เก็ตแคปรวมทั้งตลาดหลักทรัพย์ฯ หรือเป็นหุ้นที่มีมูลค่ามาร์เก็ตแคปสูงสุดติด 20 อันดับแรกใน SET50) ที่ไม่เคยมีใครทำได้มาก่อน
ปรากฏการณ์ดังกล่าว เป็นที่กล่าวขาน ทำให้นักลงทุนตั้งความหวังไว้เยอะ…
แต่นักลงทุนบางส่วนก็ไม่กล้ารับไอพีโอ ขณะที่อีกกลุ่มก็รับไอพีโอไป ทั้งกองทุนตัวจริง และกองทุนส่วนบุคคล หรือไพรเวทฟันด์
แถมยังมีกรีนชูออปชั่นรองรับหุ้นหลุดจองอีกด้วย
ทำให้ปรากฏการณ์วันที่ 10 เดือน 10…AWC สามารถยืนเหนือจองได้ที่ระดับราคา 6.05 บาท (ราคาไอพีโอ 6.00 บาท)
แล้วหลังจากนั้นก็มีแรงซื้อเข้ามาตลอด หนุนให้ราคาขยับขึ้นต่อเนื่อง แตะที่ระดับสูงสุด 6.80 บาท
กลายเป็นหุ้นไอพีโออีกตัวที่ทำกำไรให้กับนักลงทุน…
ที่น่าจับตา เห็นจะเป็นกรณีเมื่อวันที่ 17 ต.ค. แจ้งมี Big Lot หุ้น AWC จาก GIC PRIVATE LIMITED ของสิงคโปร์ คิดเป็น 7.4191% ของสิทธิออกเสียงทั้งหมดของกิจการ ก้าวขึ้นเป็นผู้ถือหุ้นใหญ่อันดับ 5 ทันที
จุดประกายให้ AWC มีสีสันมากยิ่งขึ้น…
แต่เมื่อหมดมุก…ทำให้เห็นแรงเทขายออกมา 2 วันติดกัน
เริ่มตั้งแต่วันศุกร์ที่ 18 ต.ค.ที่ผ่านมา ราคาปิดตลาดที่ระดับ 6.55 ปรับลดลง 0.25 บาท หรือคิดเป็นลดลง 3.68% ด้วยมูลค่าการซื้อขาย 3,372 ล้านบาท ส่วนวานนี้ (21 ต.ค.) ราคาปรับลดลงอีก 6.11% โดยปิดตลาดที่ระดับ 6.15 บาท ปรับลดลง 0.40 บาท ด้วยมูลค่าการซื้อขาย 3,268 ล้านบาท
บ่งชี้ให้เห็นชัดว่า AWC ที่เข้าตลาดฯ มาด้วยเงื่อนไขพิเศษ ด้วย P/E 200 กว่าเท่า และ P/BV 5-6 เท่า กับราคาที่ยืนเหนือจอง เริ่มต้านแรงลมไม่ไหวแล้วซะแล้ว
ทำให้ราคาเริ่มไหลรูดลงมาอย่างที่เห็น…
เปรียบเสมือนเป็นคนทรงเจ้า และเจ้าเริ่มออกลาย จึงสะท้อนสู่ราคาที่แท้จริง…
ซึ่งก็ไม่รู้ว่าราคาที่ปรับลดลงจะสะเด็ดน้ำเมื่อไหร่ ? ยังไม่มีใครสามารถตอบได้…
แต่ที่แน่ ๆ การจะเห็น AWC ราคาหลุดไอพีโอคงยาก เพราะยังมีกรีนชูออปชั่นรองรับอยู่
(แหม๊…ขึ้นชื่อว่าหุ้นเสี่ยเจริญ ถ้าราคาต่ำกว่าจองคงเสียหน้าแย่เลย)
ส่วนใครที่ติดหุ้นระดับ 6.60 บาท หรือ 6.80 บาท อาจต้องทำใจไว้หน่อยล่ะกัน…
เพราะไม่รู้ว่าราคาหุ้น AWC จะกลับไปยืนที่ระดับเก่าได้อีกเมื่อไหร่ ?
เพราะราคาที่ซื้อขายกันทุกวันนี้ก็แพงระยับ เป็นการซื้ออนาคตล้วน ๆ…
…อิ อิ อิ…